[pic] | KOMMISSIONEN FOR DE EUROPÆISKE FÆLLESSKABER |

Bruxelles, den 6.7.2007

KOM(2007) 405 endelig

FØRSTE RAPPORT TIL DET EUROPÆISKE VÆRDIPAPIRUDVALG OG TIL EUROPA-PARLAMENTET

om konvergens mellem International Financial Reporting Standards (IFRS) og tredjelandes nationale almindeligt anerkendte regnskabsprincipper (GAAP) {SEK(2007) 968}

1. INDLEDNING OG RETSGRUNDLAG

I denne rapport fokuseres der på de respektive tidsplaner, som de nationale myndigheder i Canada, Japan og USA har lagt for konvergensen mellem IFRS og deres nationale almindeligt anerkendte regnskabsprincipper (GAAP). Den indeholder ligeledes nogle indledende oplysninger om de konvergensbestræbelser, som visse andre tredjelande udfolder.

Denne rapport om tidsplanen for konvergens skal udarbejdes i overensstemmelse med de to lovgivningsforanstaltninger vedtaget af Europa-Kommissionen den 4. december 2006[1] med hensyn til tredjelandsudstederes anvendelse af information udarbejdet i henhold til visse internationalt anerkendte regnskabsstandarder.

I henhold til Europa-Parlamentets og Rådets forordning (EF) nr. 1606/2002 af 19. juli 2002 ("IAS-forordningen") udarbejder selskaber, der er børsnoteret på et reguleret marked i en medlemsstat, og som reguleres af en EU-medlemsstats lovgivning, deres koncernregnskaber i overensstemmelse med IRFS som vedtaget af EU ("godkendte IRFS") fra det regnskabsår, der starter i januar 2005.

Kravet om at anvende godkendte IFRS i EU blev udvidet til at omfatte tredjelandsudstedere, der udbyder værdipapirer til offentligheden i henhold til prospektforordningen[2], og tredjelandsudstedere, hvis værdipapirer er optaget til handel på et EU-reguleret marked i henhold til gennemsigtighedsdirektivet[3]. I henhold til disse direktiver skal udstederne udarbejde deres finansielle information i overensstemmelse enten med IFRS eller med et tredjelands nationale regnskabsstandarder, der er "ækvivalente" med godkendte IFRS. Disse krav var oprindeligt omfattet af en overgangsundtagelse indtil den 1. januar 2007.

Efterfølgende blev man på baggrund af de bestræbelser, som de standardudstedende organisationer i Canada, Japan og USA og andre steder har udfoldet, og på baggrund af de positive bestræbelser på at skabe konvergens med IFRS, der allerede udfoldes, enige om at udskyde denne dato i yderligere to år. Derfor vedtog Kommissionen den 4. december 2006 de to ovennævnte retsakter, i henhold til hvilke tredjelandsudstedere fortsat kunne anvende visse almindeligt anerkendte regnskabsprincipper i tredjelande i forbindelse med prospektforordningen i alle prospekter, der indgives inden den 1. januar 2009, og i forbindelse med gennemsigtighedsdirektivet for alle regnskabsår, der starter før januar 2009[4].

I perioden frem til 2009 skal Kommissionen i henhold til artikel 35 i prospektforordningen (som ændret ved forordning (EF) nr. 1787/2006) og i henhold til artikel 2 i beslutningen i henhold til gennemsigtighedsdirektivet regelmæssigt informere Det Europæiske Værdipapirudvalg og Europa-Parlamentet om denne udvikling og de fremskridt, der gøres med at fjerne de afstemningskrav, der gælder for EU-udstedere.

2. DEFINITION AF ÆKVIVALENS

Fastsættelse af en passende definition af ækvivalens med henblik på at fastslå, om et tredjelands GAAP er "ækvivalente" med IFRS, er et vigtigt element i arbejdet på dette område. I henhold til prospektforordningen og beslutningen i henhold til gennemsigtighedsdirektivet skal Kommissionen fastlægge en definition af ækvivalens og en ækvivalensmekanisme og dernæst træffe afgørelse om ækvivalensen af tredjelandes GAAP i henhold til en fastsat tidsplan. I henhold til disse retlige foranstaltninger skal Kommissionen høre Det Europæiske Værdipapirtilsynsudvalg (CESR) om hvert af disse emner. Efter den første høring foreslog CESR følgende definition af ækvivalens:

Ved ækvivalens forstås, at investorerne skal kunne træffe den samme beslutning, uanset om de modtager regnskaber baseret på IFRS eller på et tredjelands GAAP.

Denne definition er udledt af CESR's råd fra juni 2005 om ækvivalensen af de amerikanske, canadiske og japanske GAAP. I dette råd forklarede CESR, at ækvivalens ikke betyder identisk. CESR mente ikke, at nogle forskelle mellem tredjelandes GAAP og internationalt anerkendte regnskabsstandarder/IFRS ville give anledning til forskellige investeringsbeslutninger. Som udgangspunkt mener Kommissionen, at en sådan definition er et passende kriterium for definition af ækvivalens.

3. ANVENDELSE AF TREDJELANDES GAAP I EU

CESR har opstillet de tredjelandes GAAP, der i øjeblikket anvendes af udstedere, hvis værdipapirer er optaget til notering på et reguleret marked i EU. Ifølge CESR udgør tredjelandsudstedere, der anvender tredjelandes GAAP, omkring 5,8 % af det samlede antal udstedere, hvis værdipapirer er optaget til notering på EU's regulerede markeder.

Ved udarbejdelsen af nedenstående tabel oplyste CESR, at nogle udstedere måske var blevet talt med mere end en gang, hvis de har værdipapirer optaget til notering i mere end et land, og/eller hvis de har fået optaget forskellige typer værdipapirer i den samme eller i flere medlemsstater.

Nationale GAAP i: | Antal tredjelandsudstedere, der er børsnoteret på et EU-reguleret marked, som anvender disse GAAP |

Argentina | 5 |

Australien | 17 |

Brasilien | 4 |

Canada | 45 |

Chile | 1 |

Kina | 20 |

Colombia | 1 |

Egypten | 10 |

Hongkong | 2 |

Indien | 70 |

Indonesien | 2 |

Israel | 8 |

Japan | 84 |

Libanon | 3 |

Malaysia | 3 |

Mexico | 2 |

Marokko | 1 |

New Zealand | 2 |

Pakistan | 1 |

Peru | 3 |

Filippinerne | 3 |

Rusland | 14 |

Singapore | 2 |

Sydafrika | 9 |

Sydkorea | 30 |

Schweiz | 4 |

Thailand | 4 |

Tunesien | 1 |

Tyrkiet | 7 |

USA | 233 |

Venezuela | 1 |

Zambia | 1 |

Zimbabwe | 1 |

I alt | 594 |

Kilde: CESR

Denne information er ikke udtømmende, da CESR ikke har kunnet opnå de relevante data for alle EU-regulerede markeder[5].

4. AJOURFØRING AF KONVERGENSEN MELLEM CANADISKE, JAPANSKE OG AMERIKANSKE ALMINDELIGT ANERKENDTE REGNSKABSPRINCIPPER OG IFRS

Amerikanske GAAP

Fjernelsen af afstemningskravet til de amerikanske GAAP for EU-udstedere er en hovedmålsætning for Kommissionen. SEC har udarbejdet en køreplan, der indeholder de skridt, der fører frem til fjernelsen af afstemningskravet, og har anført, at selv om det er vigtigt med målelige fremskridt inden for de prioriterede områder, er et definitivt konvergensniveau ikke påkrævet for, at målsætningen er opfyldt.

I starten af 2006 indgik United States' Financial Accounting Standards Board (FASB) og International Accounting Standards Board (IASB) et aftalememorandum, der indeholder et arbejdsprogram for konvergens mellem de amerikanske GAAP og IFRS. I aftalememorandummet opdeles konvergensarbejdet i to hovedkategorier afhængigt af deres forventede tidsramme for færdiggørelse. På kort sigt er målet med konvergensarbejdet at nå frem til en konklusion inden 2009 på, om større forskelle på enkelte centrale områder bør fjernes via et eller flere projekter på kort sigt om standardfastsættelse, og om arbejdet i givet fald skal fuldføres eller næsten fuldføres på disse områder.

Samlet set ser der ud til at blive gjort fremskridt i et tilfredsstillende tempo. På længere sigt bestemmes det i aftalememorandummet, at de to styrelser skal samarbejde og gøre væsentlige fremskridt senest i 2008 på andre større områder, hvor den nuværende praksis anses for at kunne forbedres. Arbejdet på de fleste af disse områder ser ud til at skride fremad i et tempo, der bevirker, at kravene i køreplanen vil blive opfyldt til tiden. Dette gælder også projektet med konsolideringer.

CESR har udsendt foreløbige oplysninger om de fremskridt, der er gjort med Canadas, Japans og USA's konvergensarbejdsprogrammer, idet CESR's råd fra 2005 anvendes som grundlag, og med en redegørelse for den aktuelle situation og den forventede udvikling i 2007/2008. CESR's rapport[6] fastslår dog udtrykkeligt, at den ikke skal betragtes som en evaluering eller vurdering af fremskridtet med konvergensen på dette stadium, men i stedet som en redegørelse for den aktuelle situation ifølge oplysninger, der er indhentet via offentlige kilder.

Den tekniske rådgivning har identificeret den vigtigste forskel på området konsolidering (IAS 27), hvor der foreslås en supplerende redegørelse som en afhjælpende foranstaltning. Projektet med konsolideringer indgår i konvergensprogrammet, og et debatoplæg forventes i sommeren 2007 og et udkast til standard i anden halvdel af 2008.

Andre potentielt betydelige forskelle, der blev påvist af den tekniske rådgivning (dvs. forskelle, hvor der blev foreslået en kvantitativ angivelse af virkningerne som afhjælpende foranstaltning), vedrørte: IFRS 3 - Virksomhedssammenslutninger, IAS 28 – Investeringer i associerede selskaber (ensartede regnskabspolitikker), IAS 36 – Værdiforringelse af aktiver, IAS 38 – Immaterielle aktiver (Kapitalisering af udviklingsomkostninger) og IAS 41 – Landbrug (Forskelle i dagsværdien af specifikke landbrugsposter). Virksomhedssammenslutninger indgår i konvergensarbejdsprogrammerne, og de endelige standarder forventes i 2007. IAS 36 – Værdiforringelse af aktiver og IAS 38 - Immaterielle aktiver indgår ligeledes i konvergensarbejdsprogrammerne, men de befinder sig i øjeblikket i undersøgelsesfasen, og der er ikke fastsat nogen klar tidsplan. IAS 28 – Investeringer i associerede virksomheder og IAS 41 – Landbrug indgår ikke i øjeblikket i konvergensprogrammet.

SEC begyndte i 2006 at gennemgå de første indsendelser af IFRS-baserede regnskaber fra EU-virksomheder. Tjenestemænd fra SEC har siden beskrevet deres observationer som "informationssøgning", hvor tingene ikke stod klart for dem. Spørgsmålene har fokuseret på præsentation og oplysninger i regnskaberne.

CESR og SEC blev enige om og offentliggjorde et fælles arbejdsprogram den 2. august 2006. Dette arbejdsprogram er er vigtigt skridt i retning af at etablere et operationelt og tilsynsmæssigt samarbejde mellem tilsynsmyndighederne for at sikre en ensartet håndhævelse af IFRS og de amerikanske GAAP. Endvidere undertegnede Financial Reporting Council (FRC), SEC og Det Forenede Kongeriges Financial Services Authority (FSA) den 25. april 2007 en protokol for gennemførelse af dette arbejdsprogram mellem SEC og CESR, eftersom det vedrører udveksling af oplysninger om anvendelsen af IFRS hos de udstedere, der er børsnoteret i Det Forenede Kongerige og USA.

I april 2007 enedes EU og USA som led i deres regelmæssige årlige topmøde om at tage skridt med henblik på, alt efter omstændighederne, at sikre konvergens, ækvivalens eller gensidig anerkendelse af reguleringsstandarder baseret på højkvalitetsprincipper. Fokus vil især blive rettet mod at fremme betingelser, der giver mulighed for, at de amerikanske GAAP og IFRS kan anerkendes i begge retsområder. Til bekræftelse af denne aftale undertegnede Amerikas Forenede Staters præsident, formanden for Det Europæiske Råd og formanden for Kommissionen den 30. april en aftale, der indeholder følgende erklæring vedrørende regnskabsaflæggelse:

" Finansielle markeder . Fremme og søge at tilvejebringe betingelser, der giver mulighed for, at de amerikanske almindeligt anerkendte regnskabsprincipper og International Financial Reporting Standards kan anerkendes i begge retsområder uden behov for afstemning senest i 2009 eller eventuelt tidligere "[7].

Efter en pressemeddelelse i april[8] bebudede SEC den 20. juni 2007, at det ville foreslå, at IFRS-baserede regnskaber fra udenlandske udstedere kunne indsendes uden noget afstemningskrav[9]. Fristen for fremsættelse af bemærkninger blev sat til 75 dage regnet fra offentliggørelsesdatoen i Federal Register.

Samme pressemeddelelse nævnte også muligheden for, at SEC kunne give amerikanske virksomheder mulighed for at benytte IFRS til deres regnskaber i stedet for de amerikanske GAAP.

Japanske GAAP

I marts 2005 iværksatte Accounting Standards Board of Japan (ASBJ) og IASB et fælles projekt (om konvergens) med det mål at nå frem til konvergens mellem de japanske GAAP og IFRS. I løbet af dette projekt har ASBJ fremskyndet sin revision af de japanske regnskabsstandarder for at nedbringe forskellene mellem de to sæt GAAP. I henhold til denne fremgangsmåde har ASBJ og IASB fundet frem til "kortsigtede projekter" og "langsigtede projekter". De kortsigtede projekter skal efter planen afsluttes i starten af 2008. Med hensyn til de mere langsigtede projekter såsom indregning af indtægter, præsentation af indtægter (præsentation af regnskaber), immaterielle aktiver (herunder udgifter til F&U), omfanget af konsolideringen (herunder virksomheder til specielt formål (SPE'er)), forringelse af anlægsaktiver og pensioner har ASBJ besluttet at tage initiativet til (forsknings-) projekter med henblik på at samordne arbejdet med de projekter, der gennemføres af IASB og FASB.

På Kommissionens anmodning har CESR fremsendt indledende oplysninger om de fremskridt, der sker med konvergensarbejdsprogrammerne, med en redegørelse for såvel den aktuelle situation som den forventede udvikling i 2007/2008. En oversigt over de områder, som CESR har påvist, eller de områder, for hvilke der findes et konvergensprojekt, findes i bilag 2 til dette dokument.

3 ud af de 26 emner, som CESR påviste i 2005, blev anset for at kræve supplerende redegørelser. De 3 områder og de forventede fremskridt i forbindelse hermed er følgende:

1. Virksomhedssammenslutninger (metoden med samling af interesser)

Et projektteam blev lanceret i december 2006. En undersøgelsesrapport forventes offentliggjort i tredje kvartal af 2007. Afhængigt af drøftelserne af denne undersøgelsesrapport kan der blive offentliggjort et debatoplæg i fjerde kvartal af 2007. Det fremgår af en nyere analyse foretaget af børsen i Tokyo, at metoden med samling af interesser ikke blev anvendt i forbindelse med nogen virksomhedssammenslutninger i det første halve regnskabsår, der sluttede den 30. september 2006.

Dette skulle have indflydelse på revisionen af metoden med samling af interesser.

2. Omfanget af konsolideringen (yderligere oplysninger og konsolidering af SPE'er)

Der blev nedsat et teknisk udvalg vedrørende dette emne, og forhandlingerne er blevet indledt.

Hvad angår forhandlingerne om oplysninger udsendte ASBJ den 23. marts 2007 en vejledning om offentliggørelse af oplysninger om visse virksomheder til specielt formål ("Guidance on Disclosure of Certain Special Purpose Entities"), der gælder for de regnskabsår, der starter efter den 1. april 2007. Med hensyn til forhandlingerne om omfanget af konsolideringen vil der blive offentliggjort et debatoplæg ved udgangen af 2007.

Det skal bemærkes, at der også er gjort fremskridt med konvergensen på andre områder:

- Inden for IAS 2 Varebeholdninger og spørgsmålet om anvendelse af LIFO-metoden (sidste ind - først ud) nedsatte ASBJ i januar 2007 et projektteam med det formål at nå frem til en afgørelse i starten af 2008.

- Med hensyn til IAS 36 Værdiforringelse af aktiver nedsatte ASBJ et projektteam i januar 2007. Projektteamet sigter mod at fremlægge en undersøgelsesrapport for ASBJ's bestyrelse i slutningen af 2007.

- Med hensyn til forhandlingerne om IAS 38 Immaterielle aktiver og spørgsmålet om kapitalisering af udviklingsomkostningerne forventer ASBJ at offentliggøre et debatoplæg i slutningen af 2007.

- Regnskabspolitikkernes ensartethed (oversøiske datterselskaber og associerede selskaber)

Efter offentliggørelsen af Practical Issues Task Force (PITF) nr. 18 (maj 2006) vil de regnskabspolitikker, der finder anvendelse på udenlandske datterselskaber, i væsentligt omfang blive samordnet med de politikker, der finder anvendelse på moderselskaber. PITF nr. 18 vil blive anvendt fra april 2008 (der opfordres til tidligere anvendelse). Hvad angår de associerede selskaber lancerede ASBJ i januar 2007 et projektteam. Et udkast til standard baseret på forhandlingerne vil muligvis blive offentliggjort i slutningen af 2007.

Fremskridtene med arbejdsprogrammet blev drøftet på de to første regnskabsmøder mellem eksperter fra Europa-Kommissionen og det japanske FSA. Ifølge projektplanen vil 7 ud af 16 projekter eller delprojekter i januar 2008 have nået den endelige projektstatus, og 2 (muligvis 5) vil befinde sig i forhandlingsfasen på vej mod færdiggørelse på styrelsesplan.

Canadiske GAAP

I januar 2006 besluttede Accounting Standard Board of Canada (AcSB) at lade de canadiske selskaber underlagt offentlig kontrol overgå til indberetning i henhold til IFRS. Definitionen af selskaber underlagt offentlig kontrol omfatter børsnoterede selskaber og enheder, der rejser midler fra offentligheden, som f.eks. banker og forsikringsselskaber.

I AcSB's gennemførelsesplan for indarbejdelse af IFRS i de canadiske GAAP offentliggjort den 30. juni 2006 antages det, at IFRS vil blive gennemført fra den 1. januar 2011. Denne tidsplan skulle være afsluttet den 31. marts 2008 ifølge en oversigt over fremskridtene, der er ved at blive udarbejdet.

5. ANDRE TREDJELANDES KONVERGENSARBEJDE

Kinesiske GAAP

I februar 2006 meddelte Folkerepublikken Kinas finansminister formelt, at der ville blive udstedt en regnskabsstandard for virksomheder ("ASBE"). Denne ASBE omfatter næsten alle emner under de eksisterende IFRS, selv om der er visse undtagelser fra IFRS. Disse standarder, der trådte i kraft den 1. januar 2007, er obligatoriske for alle børsnoterede kinesiske selskaber. Andre kinesiske selskaber tilskyndes ligeledes til at anvende disse standarder.

Finansministeriet og IASB har erkendt, at konvergens er en løbende proces. Finansministeriet har påvist en række regnskabsspørgsmål, der kan bidrage til IASB, når der skal findes løsninger i forbindelse med IFRS-projekter, der i øjeblikket gennemføres på området offentliggørelse af oplysninger om transaktioner mellem nærtstående parter - navnlig "undtagelsen for statskontrollerede selskaber" - (IASB offentliggjorde et udkast til standard den 22. februar 2007), virksomhedssammenslutninger af enheder under samme bestemmende indflydelse og måling af dagsværdi.

I november 2006 udsendte Kinas finansministerium en begrænset gennemførelsesvejledning vedrørende 32 af de 38 regnskabsstandarder for selskaber (Accounting Standards for Business Enterprises (ASBE)), som det havde vedtaget i februar 2006, og som gælder for børsnoterede kinesiske selskabers årsregnskaber for 2007. Finansministeriets vejledning findes i øjeblikket kun på kinesisk.

Indiske GAAP

I marts 2006 meddelte Indiens premierminister, at den indiske regering ville indføre en ny detaljeret selskabslovgivning, som ville omfatte en tilpasning af Indiens regnskabsstandarder til IFRS. Den nye lovgivning vil erstatte den 50 år gamle indiske selskabslovgivning og har til formål at fremme større gennemsigtighed og en effektiv regeringsførelse.

Institute of Chartered Accountants of India (ICAI) har nedsat en taskforce, som skal undersøge muligheden for fuldt ud at vedtage alle IFRS uden ændringer som indiske standarder. Den vil udarbejde et konceptdokument om vedtagelse af IFRS i Indien.

Russiske GAAP

Regeringen traf i 2002 beslutning om, at russiske børsnoterede selskaber skulle gå over til IFRS. I henhold til denne plan skulle børsnoterede russiske selskaber udarbejde konsoliderede regnskaber ved hjælp af IFRS fra og med 2004. Regnskaberne for de enkelte selskaber i en koncern ville fortsat blive udarbejdet ved hjælp af de russiske GAAP. Banker, herunder også individuelle banker, skulle udarbejde IFRS-regnskaber ud over regnskaber udarbejdet ved hjælp af russiske GAAP. I øjeblikket skal kun banker udarbejde deres konsoliderede regnskaber i henhold til IFRS og de individuelle regnskaber i henhold til de lokale GAAP. Der er ikke sket nogen fremskridt siden 2005 med hensyn til kravet om, at børsnoterede selskaber skal udarbejde regnskaber i henhold til IFRS; selskaberne udarbejder deres regnskaber i henhold til de lokale (russiske) GAAP, der stadig adskiller sig fra IFRS. Ud over de lovpligtige GAAP udarbejder nogle børsnoterede selskaber ligeledes deres regnskaber i henhold til IFRS (eller de amerikanske GAAP) på et frivilligt grundlag.

6. KONKLUSIONER

I denne første rapport finder Kommissionen opmuntring i de enkelte tidsplaner fra myndighederne i Canada, Japan og USA med hensyn til det arbejde, der udføres i henhold til konvergensprogrammerne.

For USA's vedkommende bemærker Kommissionen, at der er gjort fremskridt med hensyn til konvergens. Endvidere glæder Kommissionen sig over erklæringerne fra tjenestemænd i SEC, hvori de forklarer, at de "ikke forsøger at diktere fortolkninger af IFRS" [10] , og bemærker, at deres gennemgang af europæiske udstederes førsteårsindsendelser af regnskaber i henhold til IFRS har været fokuseret på emnerne præsentation og offentliggørelse af oplysninger. Til opfølgning af aftalen mellem USA og EU den 30. april ser Kommissionen også med tilfredshed på SEC's bebudelse af et forslag til regelændringer, der skal give mulighed for at indsende IFRS-baserede regnskaber uden noget afstemningskrav. Kommissionen lægger stor vægt på SEC's arbejde med dens tidsplan for fjernelse af afstemningskravet for de amerikanske GAAP, og dette vil være et centralt punkt i Kommissionens rapport i april 2008. Eftersom EU's og USA's tidsplaner for ækvivalens nu er blevet bragt i overensstemmelse med hinanden, har begge parter nu mulighed for at følge udviklingen på nært hold i det andet retsområde. I denne sammenhæng er det et klart behov for at udbygge samarbejdet mellem Europa-Kommissionen og SEC. Der bør regelmæssigt afholdes møder mellem embedsmænd fra Kommissionen og SEC for at vurdere mellemresultater og gøre status over udviklingen.

Tilsvarende er et støt og stabilt fremskridt hen imod fjernelse af afstemningskravet i vid udstrækning betinget af graden af tillid og kommunikation mellem tilsynsmyndighederne. Samarbejdet og informationsudvekslingen mellem tilsynsmyndighederne bør udbygges, så Kommissionen støtter fuldt ud SEC's og CESR's arbejdsprogram, som omfatter en dialog om gennemførelsen af IFRS. I erkendelse af, at IFRS er principbaserede standarder, bør tilsynsmyndighederne i fuldt omfang tage hensyn til de øvrige internationale tilsynsmyndigheders synspunkter vedrørende anvendelsen og håndhævelsen af IFRS og alvorligt bestræbe sig på at undgå divergerende konklusioner.

For Japans vedkommende hilses offentliggørelsen i oktober 2006 af "ASBJ's projektplan”, der fokuserer på projekter specifikt vedrørende konvergens, velkommen. I forbindelse med offentliggørelsen af ASBJ's projektplan måtte hovedvægten lægges på en kortlægning af det arbejde, der skulle færdiggøres inden udgangen af 2007, og på en klarlægning af udsigterne til konvergensstatus fra starten af 2008. Initiativerne i tilknytning til de 26 områder, hvor CESR tilrådede afhjælpende foranstaltninger i deres råd til Kommissionen i 2005, blev prioriteret. Kommissionen finder denne positive udvikling opmuntrende, men understreger, at det er nødvendigt at holde (eller endog på nogle områder øge) tempoet i konvergensaktiviteterne. For at opfylde målsætningerne i arbejdsprogrammet er det nødvendigt, at de japanske myndigheder holder et meget højt tempo i konvergensaktiviteten og giver nøjagtige og fyldestgørende oplysninger om de fremskridt, der gøres, herunder også om eventuelle forsinkelser, der måtte indtræffe. Programmet er ambitiøst, men det er et vigtigt grundlag for ækvivalensafgørelsen, at målene nås.

Kommissionen glæder sig over den canadiske meddelelse i 2006 om vedtagelsen af IFRS for de regnskaber, der aflægges af canadiske selskaber underlagt offentlig kontrol, og oplysningen om, at ændringen finder sted pr. 1. januar 2011. Kommissionen har tillid til, at denne eller endog en tidligere dato og tidsplan for overgangen til IFRS eller for indarbejdelse af IFRS i de canadiske GAAP vil blive bekræftet i 2008.

For Kinas vedkommende betragtes udstedelsen af ASBE, der omfatter næsten alle områderne under de nuværende IFRS (selv om der findes visse undtagelser fra IFRS), som et positivt skridt. Kommissionen opfordrer de kinesiske myndigheder til at fortsætte konvergensarbejdet og ser gerne en detaljeret tidsplan med angivelse af de vigtigste faser, der skal nås i den nærmeste fremtid.

I Indien er beslutningen om at sidestille de indiske regnskabsprincipper med IFRS og den nyligt nedsatte taskforce, der skal undersøge muligheden for at vedtage IFRS fuldt ud, opmuntrende. Kommissionen imødeser yderligere oplysninger om disse planer for vedtagelse af IFRS uden ændringer, navnlig vedrørende tidsrammerne for eventuelle centrale faser, man forventer at nå i den nærmeste fremtid.

For Ruslands vedkommende bekræfter de seneste drøftelser med de russiske myndigheder, at regeringens beslutning om, at russiske børsnoterede virksomheder skal gå over til IFRS, og om at bringe de russiske GAAP på linje med internationale standarder, stadig står på dagsordenen. Kommissionen håber, at de nuværende hindringer, der har forsinket arbejdet, snart vil være fjernet. Kommissionen vil hilse eventuelle redegørelser om muligheden for hurtigt at genoptage arbejdet og, når arbejdet er genoptaget, tidsrammerne for at bringe de russiske GAAP på linje med IFRS velkommen.

Kommissionen vil fortsat nøje overvåge og regelmæssigt underrette Det Europæiske Værdipapirudvalg og Europa-Parlamentet om fremskridtene med konvergens vedrørende de canadiske, japanske og amerikanske GAAP, som det kræves i artikel 35, stk. 5a, i prospektforordningen og artikel 2, stk. 2, i beslutningen i henhold til gennemsigtighedsdirektivet. Emner i tilknytning til konvergens indgår i drøftelserne i dialogerne om regulering af samarbejdet, og der gennemføres regelmæssigt kontakter mellem Kommissionen og myndighederne i de berørte tredjelande. Kommissionen vil også regelmæssigt holde Det Europæiske Værdipapirudvalg og Europa-Parlamentet orienteret om udviklingen i dialogerne om regulering af samarbejdet og om de fremskridt med at skabe konvergens med IFRS, som de andre tredjelande, der er nævnt i artikel 35, stk. 5a, litra c), i prospektforordningen og artikel 1, litra c), i beslutningen i henhold til gennemsigtighedsdirektivet, gør. Sådanne regelmæssige oplysninger er et krav i henhold til artikel 35, stk. 5b, i prospektforordningen og artikel 2, stk. 3, i beslutningen i henhold til gennemsigtighedsdirektivet.

EU er det største retsområde, der benytter IFRS, og har en stærk interesse i, at der gøres fremskridt i retning af verdensdækkende standarder. Kommissionen ser derfor med tilfredshed på alle initiativer, der baner vejen for, at IFRS kan blive globale standarder.

Bilag : IASB – FASB-køreplan, projektplan vedrørende udviklingen af de japanske regnskabsstandarder, det canadiske konvergensarbejdsprogram.

[1] Kommissionens forordning (EF) nr. 1787/2006 af 4. december 2006 og Kommissionens beslutning 2006/891/EF af 4. december 2006 ("beslutning i henhold til direktivet om gennemsigtighed").

[2] Kommissionens forordning (EF) nr. 809/2004 af 29. april 2004 ( "prospektforordningen" ). Med denne forordning gennemføres Europa-Parlamentets og Rådets direktiv 2003/71/EF af 4. november 2003 ("prospektdirektivet").

[3] Europa-Parlamentets og Rådets direktiv 2004/109/EF af 15. december 2004 ("gennemsigtighedsdirektivet").

[4] Jf. artikel 1 i Kommissionens beslutning 2006/891/EF og artikel 35, stk. 5a, i prospektforordningen, som ændret ved Kommissionens forordning (EF) 1787/2006.

[5] CESR's medlemmer fandt endvidere frem til omkring 130 tredjelandsudstedere, der i øjeblikket anvender medlemsstaternes nationale GAAP (f.eks. Det Forenede Kongeriges GAAP).

[6] CESR's råd til Europa-Kommissionen om de canadiske, japanske og amerikanske standardiseringsorganers arbejdsprogrammer, definitionen af ækvivalens og den liste over tredjelandes GAAP, der på nuværende tidspunkt benyttes på EU's kapitalmarkeder (6. marts 2007).

[7] "Framework For Advancing Transatlantic Economic Integration Between The European Union And The United States Of America" - bilag 2: "Lighthouse Priority Projects".

[8] SEC's pressemeddelelse 2007-72 af 24. april 2007.

[9] SEC's offentlige møde den 20. juni 2007.

[10] Tale af John A. White, direktør, Afdelingen for Virksomhedsfinansiering (SEC), London, 15. januar 2007.